ב"ה, שבט התשע"ו
פשט ודרש

א. מהו פשט?

רד"צ הופמן לבראשית א,א

פשוטו של מקרא הוא כוונת התורה כפי שהובנה על ידי הדור שאליו היא ניתנה תחילה 
פרופ' אד גרינשטיין

היום אנו נוטים להבין את דרך הפשט כשיטת פרשנות החותרת למשמעות, או אפילו משמעויות, ההולמות את הקשריו ההיסטוריים של הטקסט. הקשרים אלה ניתנים למיון על פי שלושה סוגים: 1. ההקשר הלשוני - המשמעות של הלשון בתקופה שבה התהווה הטקסט לראשונה; 2. ההקשר הספרותי - המשמעות ההולמת את החטיבה הספרותית שאליה שייך הטקסט, וכן המשמעות המתחשבת במוסכמות הספרותיות המאפיינות טקסטים מהתקופה בה נוצר הטקסט; 3. ההקשר ההיסטורי בכלל - הרקע הריאלי המשתקף בטקסט 

ב. יחסי פשט ודרש
תלמוד ירושלמי מסכת סנהדרין פרקד ה"ב
אמר רבי ינאי אילו ניתנה התורה חתוכה לא היתה לרגל עמידה מה טעם וידבר יי' אל משה אמ' לפניו רבונו של עולם הודיעיני היאך היא ההלכ' אמר לו אחרי רבים להטות רבו המזכין זכו רבו המחייבין חייבו כדי שתהא התור' נדרשת מ"ט פנים טמא ומ"ט פנים טהור מיניין ודגל"ו וכן הוא אומר אמרות יי' אמרות טהורות כסף צרוף בעליל לארץ מזוקק שבעתים ואומר מישרים אהבוך 
תלמוד בבלי מסכת שבת דף סג עמוד א
משנה. לא יצא האיש לא בסייף ולא בקשת...רבי אליעזר אומר: תכשיטין הן לו, וחכמים אומרים: אינן אלא לגנאי
אמר ליה אביי לרב דימי... מאי טעמא דרבי אליעזר דאמר תכשיטין הן לו? דכתיב חגור חרבך על ירך גבור הודך והדרך. אמר ליה רב כהנא למר בריה דרב הונא: האי בדברי תורה כתיב! - אמר ליה: אין מקרא יוצא מידי פשוטו. אמר רב כהנא כד הוינא בר תמני סרי שנין והוה גמירנא ליה לכוליה תלמודא, ולא הוה ידענא דאין מקרא יוצא מידי פשוטו עד השתא מאי קא משמע לן - דליגמר איניש, והדר ליסבר.
רשב"ם בראשית פרק לז פסוק ב
אלה תולדות יעקב - ישכילו ויבינו אוהבי שכל מה שלימדונו רבותינו כי אין מקרא יוצא מידי פשוטו, אף כי עיקרה של תורה באת ללמדנו ולהודיענו ברמיזת הפשט ההגדות וההלכות והדינין על ידי אריכות הלשון ועל ידי שלשים ושתים מידות של ר' אליעזר בנו של ר' יוסי הגלילי ועל ידי שלש עשרה מידות של ר' ישמעאל. והראשונים מתוך חסידותם נתעסקו לנטות אחרי הדרשות שהן עיקר, ומתוך כך לא הורגלו בעומק פשוטו של מקרא... וגם רבנו שלמה אבי אמי מאיר עיני גולה שפירש תורה נביאים וכתובים נתן לב לפרש פשוטו של מקרא, ואף אני שמואל ב"ר מאיר חתנו זצ"ל נתווכחתי עמו ולפניו והודה לי שאילו היה לו פנאי היה צריך לעשות פרושים אחרים לפי הפשטות המתחדשים בכל יום. ועתה יראו המשכילים מה שפירשו הראשונים:
מהר"ל, באר הגולה
והנה דברי חכמים הם לפי הדקדוק, והם דברים נגלים שהעמיקו מאד לדקדק ולירד עד עומק הכתוב ודבר זה נקרא מדרש חכמים, הם הדברים היוצאים מן עומק הכתוב. אבל פשוטו קיים שכן... אין מקרא יוצא מידי פשוטו שהרי הם גילו לנו שאין לעקור הפשט כלל אבל הוא נשאר והדרש שדרשו בו הוא עומק הכתוב... והאדם חושב כי הדרש הוא מחולק בפני עצמו ואינו יוצא מן פשט הכתוב ואין הדבר הוא כך כלל כי היורד לעומק דברי חכמים ימצא דבריהם נמשכים מן הפשט ומתחייבים ממנו... 

מלב"ים, הקדמה לויקרא (התורה והמצווה)
בפירוש הזה סללתי דרך חדש, נאדר בקודש, לבאר דברי חכמים וחידותם, דברי רבותינו בקבלתם, עפ"י יסוד הלשון ועפ"י חוקי המליצה וההגיון, בדרכים חדשים מופלאים ומסולאים. בו הראיתי ובררתי כי היה ביד חז"ל אוצרות וחוסן ישועות מלאים חכמה ודעת, היה בידם כללים גדולים ויסודות קבועים בדרכי הדקדוק ויסודי הלשון וההגיון אשר רובם נעלמו ונסתרו מעין כל חכמי לבב הבאים אחריהם, ועל כן נעלמו דרכיהם ונתיבותיהם לא נודעו. הראיתי ובררתי במופתים נאמנים כי הדרוש הוא הפשט הפשוט המוכרח והמוטבע בעומק הלשון וביסודי השפה העבריה. וכל התורה המסורה בעל פה הלא כתובה על ספר תורת אלקים מפורש ושום שכל ויבינו במקרא את כל דברי הקבלה שנמסרה בסיני על פי כללי הלשון ודרכיו וגדריו עפ"י חוקים קבועים וברורים ואמתיים. בו בניתי מגדל עוז לשם ה'. בו ירוץ צדיק ונשגב, שם יתיצבו שרי החיילים לערוך מלחמה נגד הקראים והמכחישים את קבלת חז"ל, שם ידברו את אויבי הקבלה בשער, יִתוַעדו ויתראו פנים אל פנים, יקריבו ריבם יגישו עצומותיהם, יתוכחו ויבחנו וישמעו ויאמרו אמת, משה אמת ותורתו אמת וקבלתו אמת כולם נתנו מרועה אחד. 

אדרת אליהו (בשם הגר"א) 
"והגישו אדוניו אל הדלת או אל המזוזה" - שהם בשער. פשטא דקרא: גם המזוזה כשרה. אבל ההלכה חייבה דווקא דלת עומדת. "וכן ברובה של פרשה זו: הלכה עוקרת את המקרא. וכן בכמה פרשיות במקרא. והן מגדולת תורתנו שבע"פ, שהיא הלכה למשה מסיני, והיא מתהפכת כחומר חותם... וכמו שאמרו 'כמה טיפשאי אינשי דקמי מקמי ספר תורה ולא קמו מקמי גברא רבא, שהתורה אומרת "ארבעים יכנו" והרב בצרא חדא'. וכן בפיגול ורוב התורה. על כן צריך שיידע פשוטו של תורה, שיידע החותם. וכן במרצע, שכתוב לעולם משמע לעולם ממש...
ליקוטי מוהר"ן, קמא, רפ"א

אפילו אדם פשוט, אם ישב עצמו על הספר ויסתכל על אותיות התורה, יכול לראות חדשות ונפלאות... ויכולין לראות בהספר מה שבעל המחבר לא כיוון לזה כלל...
ג. דוגמת עין תחת עין 
שמות פרק כא
(כד) עַיִן תַּחַת עַיִן שֵׁן תַּחַת שֵׁן יָד תַּחַת יָד רֶגֶל תַּחַת רָגֶל:
(כה) כְּוִיָּה תַּחַת כְּוִיָּה פֶּצַע תַּחַת פָּצַע חַבּוּרָה תַּחַת חַבּוּרָה: ס
ויקרא פרק כד
(כ) שֶׁבֶר תַּחַת שֶׁבֶר עַיִן תַּחַת עַיִן שֵׁן תַּחַת שֵׁן כַּאֲשֶׁר יִתֵּן מוּם בָּאָדָם כֵּן יִנָּתֶן בּוֹ: (כא) וּמַכֵּה בְהֵמָה יְשַׁלְּמֶנָּה וּמַכֵּה אָדָם יוּמָת: (כב) מִשְׁפַּט אֶחָד יִהְיֶה לָכֶם כַּגֵּר כָּאֶזְרָח יִהְיֶה כִּי אֲנִי יְדֹוָד אֱלֹהֵיכֶם:
מגילת תענת + סכוליון ד"ה בארבעה בתמוז 
בארבעה בתמוז עדא ספר גזרתא.. דבר אחר ספר גזרתא שהיו ביתוסין אומרים עין תחת עין שן תחת שן הפיל אדם שן חברו יפיל את שנו סמא עין חברו יסמא את עינו יהו שוים כאחד.. אמרו להם חכמים והלא כתוב התורה והמצוה אשר כתבתי להורותם. התורה אשר כתבתי והמצוה להורותם. וכתיב ועתה כתבו לכם את השירה הזאת ולמדה את בני ישראל שימה בפיהם. ולמדה את בני ישראל זה מקרא. שימה בפיהם אלו הלכות. יום שבטלוהו עשאוהו יום טוב. 
מכילתא דרבי ישמעאל משפטים 
עין תחת עין, ממון. אתה אומר ממון, או אינו אלא עין ממש, היה רבי ישמעאל אומר, הרי הוא אומר +ויקרא כד כא+ מכה בהמה ישלמנה ומכה אדם יומת, הקיש הכתוב נזקי אדם לנזקי בהמה ונזקי בהמה לנזקי אדם, מה נזקי בהמה לתשלומין, אף נזקי אדם לתשלומין. רבי יצחק אומר, הרי הוא אומר, +שמות כא ל+ אם כופר יושת עליו, והרי דברים קל וחומר, מה במקום שענש הכתוב מיתה לא ענש אלא ממון, כאן שלא ענש מיתה, דין הוא שלא יענש אלא ממון. 
תלמוד בבלי מסכת בבא קמא פ"ד.

תניא, ר"א אומר: עין תחת עין - ממש. 
ספר מורה הנבוכים חלק שלישי פרק מא
ומי שחסר אבר יחוסר אבר, כאשר יתן מום באדם כן ינתן בו, ולא תטריד רעיונך בהיותנו עונשים הנה בממון, כי הכונה הנה לתת סבת הפסוקים ולא סבת דברי התלמוד, ועם כל זה יש לי במה שאמרו בו התלמוד דעת ישמע פנים בפנים 
הקדמה לפירוש המשניות

וזה עיקר, יש לך לעמוד על סודו. והוא, שהפירושים המקובלים מפי משה, אין מחלוקת בהם בשום פנים, שהרי מאז ועד עתה לא מצאנו מחלוקת נפלה בזמן מן הזמנים, מימות משה ועד רב אשי, בין החכמים, כדי שיאמר אחד, המוציא עין חבירו יוציאו את עינו, שנאמר "עין בעין", ויאמר השני, אינו אלא כופר בלבד שחייב לתת

אגרות הראי"ה, מתוך אגרת צ'

אמרת שלפי דברי התורה הולכת ומתפתחת, וח"ו לא אמרתי מעולם דבר זר כזה. מושג ההתפתחות, שרגיל העם ליחש, הוא מאורע של פנים חדשות, המביא קלות ראש . ומה שאנכי אומר, שהידיעה העליונה, הסוקרת כל המעשים מראש ועד סוף, היא סובבת את כל התו"כ, היא אמתת קבלת עול מ"ש, שהוכנו מראש כל הסיבות שיסבבו ההבנות וההרגשות לבא לידי החלטות בכל דור ודור כראוי וכנכון. ע"כ אי-אפשר לאמתתה של תורה להתגלות כ"א בהיות עם ד' כולו בארצו, מבונה בכל תיקוניו הרוחניים והחומריים גם יחד, שאז תשוב תורה שבע"פ לאיתנה, לפי הכרת ב"ד הגדול, היושב במקום אשר יבחר ד' , על כל דבר אשר יפלא למשפט, ואז אנו בטוחים שכל תולדה חדשה תהיה מוכתרת בכל עז ובכל קודש, כי קודש ישראל לד'. ואם תפול שאלה על איזה משפט שבתורה, שלפי מושגי המוסר יהיה נראה שצריך להיות מובן באופן אחר, אז אם באמת ע"פ ב"ד הגדול יוחלט שזה המשפט לא נאמר כ"א באותם התנאים שכבר אינם, ודאי ימצא ע"ז מקור בתורה, והסכמת המאורעאות עם כח ב"ד ודרישת המקרא יחד אינם דברים שמזדמנים במקרה כ"א הם אותיות מחכימות מאורה של תורה ואמתת תורה שבע"פ, שאנו חייבים לשמוע לשופט אשר יהיה בימים ההם ואין כאן "התפתחות" של גריעותא. 
ספר מורה הנבוכים חלק שלישי פרק לב
וכמו זאת ההנהגה בעצמה מן המנהיג ההוא ית' באו דברים רבים בתורתנו, והוא שא"א לצאת מן ההפך אל ההפך פתאום, ולזה א"א לפי טבע האדם שיניח כל מה שהרגיל בו פתאום. וכאשר שלח השם מרע"ה לתתנו ממלכת כהנים וגוי קדוש בידיעתו ית' כמ"ש ובאר אתה הראת לדעת וגו', וידעת היום והשבות וגו', ולהנתן לעבודתו כמ"ש ולעבדו בכל לבבכם, ואמר ועבדתם את ה' אלהיכם, ואמר ואותו תעבודו, והיה המנהג המפורסם בעולם כלו שהיו אז רגילין בו והעבודה הכוללת אשר גדלו עליה, להקריב מיני ב"ח בהיכלות ההם אשר היו מעמידים בהם הצלמים ולהשתחות להם ולקטר לפניהם, והעובדים הפרושים היו אז האנשים הנתונים לעבודת ההיכלות ההם העשויים לשמש ולירח ולכוכבים כמו שבארנו, לא גזרה חכמתו ותחבולתו המבוארת בכל בריאותיו שיצונו להניח מיני העבודות ההם כולם ולבטלם, כי אז היה מה שלא יעלה בלב לקבלו, כפי טבע האדם שהוא נוטה תמיד למורגל
עריכה ומשמעות בפרק החובל, עמ' 21-2

לכאורה, ובאופן פשטני וראשוני, הציווי המופיע בפסוקי התורה- 'ונתת נפש תחת נפש, עין תחת עין..' וכו', מורה על כך שיש לנקוט כלפי החובל והפוגע בחברו באופן זהה לפגיעה שפגע הוא בזולתו.
אלא שבין פרשני המקרא והחוקרים השונים
 ניטש ויכוח נרחב על אודות כוונת התורה בדבריה כאן – האם מדובר אכן במימוש עיקרון 'מידה כנגד מידה' או שכוונת התורה היא לחיוב ממון בשווי המדובר.
מחד, מנו החוקרים הוכחות לכאורה לכך שכוונת התורה היא לדברים כפשוטם. הטענה הבסיסית ביותר היא שפשטות האמור בתורה משמעו ענישה גופנית, וזאת תוך מודעות למאמץ המפורש בחז"ל להסביר שכוונת התורה היא לתשלום ממוני.
כך למשל בדברי קאסוטו:
 
פירוש שיטה זו על פי חז"ל הוא שמי שהרג את הנפש חייב לשלם את ערך הנפש, ומי שהשחית עין חייב לשלם את ערך העין וכך הלאה. והמפרשים האפולוגטייים השתדלו להוכיח שכך פירושה של הנוסחה הזאת גם בלשון העברית הקדומה. אבל זה אי אפשר. לא ייתכן שפירוש המילה עין יהיה ערך העין. בוודאי מורה נוסחה זו על העקרון המשפטי הארכאי המכונה במשפט הרומי בשם TALIO - כאשר יתן מום באדם כן ינתן בו. עקרון ארכאי זה, המיוסד על ההשקפה שהעונש צריך להיות מקביל לעבירה, מידה כנגד מידה, משתקף עדיין בקובץ חוקיו של ח'מורבי... 
קאסוטו בדבריו עומד על מובנם הראשוני של המילים, ואף מביא כמקור להשוואה את הכתוב בחוקי חמורבי,
 לפיהם "אם איש שיחת עין של בן איש, עינו ישחיתו. אם שבר עצם של איש, את עצמו ישברו".
ברוח זו הוצעו הצעות שונות – מהן המקבלות אכן שפשט דברי התורה הוא טליוני, ואף סוברות שהדין נהג כך הלכה למעשה בתקופה מסויימת,
 ומהן כאלו המקבלות את המובן הטליוני כמובנו של פשט התורה, אך הסוברות שפשט זה לא מומש מעולם כהוויתו, אלא כוון להביע מסר או ערך מסויים, אם כי הנוהג המצוי מאז ומעולם היה של תשלום ממוני.

אל מול עמדות אלו, יש חוקרים הטוענים כי כבר מובנו הפשוט
 של דבר התורה מורה על פיצוי ממוני ולא על ביצוע של 'טליון' בחובל בחבירו.
וכך כתבה שמש:
בניגוד לרושם שעשוי להתעורר, שבדין 'עין תחת עין' ניתן למצוא דוגמה קלאסית של פשט (הבנה מילולית של הכתוב המקראי) לעומת דרש (דעת חז"ל, שלפיה יש להבין את הכתוב שלא כמשמעו, אלא במשמעות פיצויים), מתברר שהויכוח כאן הוא בין פשט לפשט...

חוקרים אלו מביאים ראיות שונות לדבריהם – הן ראיות המבססות את דבריהם על הקשר הפרשה וחוקי המקרא בכלל
 והן ראיות הנשענות על ניבי הלשון והמונחים המשמשים את המקרא כאן - בין השאר הפרשנות למילה 'תחת'
 ועוד.

בנוסף, הטענה ההיסטורית שלפיה הדין הקדום יותר הוא הדין של הטליון הממשי, כפי שהוא מופיע בחוקי חמורבי, גם היא נסתרת, והרחיב בכך מיקלישנסקי,
 בהדגישו את הפער שבין לשון התורה (עין תחת עין) לבין לשון חמורבי (עינו תושחת):
בטעות מקובל שהלשון 'עין תחת עין', יד תחת יד' היא זו של מידה כנגד מידה כמשמעה. היפוכו של דבר, לשון עקיפה זו מעידה שהחוק בא לציין חידוש, תיקון ושוני מן הנהוג בחוקות הגויים לאמר: לא 'עינו תושחת', לא 'ידו תיכרת', לא נקמה פראית חסרת תועלת, כי אם דרך אחרת לפייס את הנחבל ולרצות את ההכאה.
� 'תקצר היריעה מלמנות את העוסקים בעניין זה', נעם, תשס"ד, הע' 43. בהמשך ההערה מפנה נעם לארבעה מחקרים בהם הערות המפנות למחקרים רבים אחרים. 


� קאסוטו, תשכ"ה, עמ' 192.


� סעיפים 196-199. להרחבה ראו ירון, תשל"ד.


� גילת, תשכ"ח, עמ' 37-8 וההפניות בהע' 11. יש שטענו כי גם בימי הבית ועד המאה הראשונה נהג הדין הטליוני כפשוטו – ראו הפניות בספרה של נעם, תשס"ד, הע' 51, ודעתו של ש"י פרידמן בהע' 54. מיוחדת היא דעתו של הרב כשר, שלפיו עמדת רבי אליעזר היא שהדין נהג כפשוטו עד כניסת בני ישראל לארץ ישראל בשנה ה40 לצאתם מארץ מצרים, ראו הרב כשר, תשט"ז. יש מההוגים שנקטו בעמדה הסטורית זו, ובכך ראו את חז"ל שפרשו 'עין תחת עין ממון' כ'פרי התפתחות טבעית' (אחד העם, תשי"ז, עמ' נט) או 'דוגמה מובהקת לנצחון המגמה המורלית... המניח כי יש לקרוא את התורה לאור מערכת ערכים מטא הלכתית או מטא תורנית' (שגיא, 1998, עמ' 235). למול דברים אלו ראו את טענותיו של ברויאר, תשנ"ה, עמ' 21-22.


� כך למשל בדברי הרמב"ם, הלכות חובל ומזיק, א, ג: 'ראוי לחסרו אבר'. וראו דבריו של לוינס, 2007, עמ' 216-7: "האנושיות נולדת באדם ככל שהוא יודע לצמצם את הפגיעות הקטלניות לדין ודברים בתחום האזרחי... אך כאן הדרמה מסתבכת... נפתחת כאן פרצה לרווחה לעשירים... התנ"ך מזכיר לנו את רוח הרוך... הפצע שותת מעתה ועד עולם, משל היה צורך בגרימת אותו הסבל שסבל הנפגע כדי לעצור את שתיתת הדם הנצחית הזו". וראו עוד ברויאר, תשנ"ה; ויגודה, תשס"ג; ניסני, תשס"ט. שמש, תש"ס, עמ' 158, טוענת כי ייתכן ומדובר בלשון של גוזמה. דברים דומים מציע פינקלשטיין, (Finkelstein), 1981, הרואה בלשון 'עין תחת עין' לשון נוזפנית ('Admonitory').


� למשמעות המושג 'פשט' כאן ראו גרינשטיין, 1998. הלבני (Halivni), 1991.


� שמש, תש"ס, עמ' 157.


� בן ישר, תשנ"ו, עמ' 136, וראו מיקלישנסקי, תשל"ו, עמ' 28: 'חק לא נחקק בחלל ריק כי אם בתוך מציאות משפטית בעלת מגמה ותכלית משלה'.


� מיקלישנסקי, תשל"ו, עמ' 30-31, וכן דורון (Doron) 1968, עמ' 23-26 ועוד.


� ראו למשל מיקלישנסקי, תשל"ו, דאובה (Daube), 1947, פינקלשטיין (Finkelstein) 1981.


� וראו עוד ירון, תשל"ד, עמ' 230: 'ריבוי עונשי הגוף משקף שלב של התעצמות חברתית ושל התגבשות הרגש המוסרי, אשר מצד אחד אינו מוכן להשלים עם כפרה כספית בלבד לכל פגיעה, ומן הצד האחר הוא חזק מספיק כדי לשים רסן למעשי נקם בלתי מוגבלים'.





